A Bizottság 296/96/EK rendelete

(1996. február 16.)

a tagállamok által továbbítandó adatokról és az Európai Mezőgazdasági Orientációs és Garanciaalap (EMOGA) Garanciarészlege által finanszírozott kiadások havi könyveléséről, valamint a 2776/88/EGK rendelet hatályon kívül helyezéséről

AZ EURÓPAI KÖZÖSSÉGEK BIZOTTSÁGA,

tekintettel az Európai Közösséget létrehozó szerződésre,

tekintettel a legutóbb az 1287/95/EK rendelettel [1] módosított, a közös agrárpolitika finanszírozásáról szóló, 1970. április 21-i 729/70 tanácsi rendeletre [2] és különösen annak 4. és 5. cikkére,

tekintettel a költségvetési fegyelemről szóló, 1994. október 31-i 94/729/EK tanácsi határozatra [3] és különösen annak 13. cikkére,

mivel a 729/70/EGK rendelet 4. cikkének (5) bekezdése kiköti, hogy maguknak a tagállamoknak kell mobilizálniuk az Európai Mezőgazdasági Orientációs és Garanciaalap Garanciarészlege (a továbbiakban: "EMOGA Garanciarészlege") kiadásait fedező pénzeszközöket; mivel szintén az említett rendelet alapján a Bizottság csak havi előlegeket ad a tagállamoknál felmerült kiadások könyvelése alapján;

mivel az EMOGA Garanciarészlege számára a Közösségek költségvetésében előirányzott pénzösszegek megfelelő kezelésének biztosítása céljából minden kifizető ügynökség köteles a kizárólag az EMOGA Garanciarészlege által finanszírozandó kiadásokra vonatkozó külön könyvelést vezetni;

mivel meg kell szervezni az EMOGA Garanciarészlege által finanszírozandó kiadásokra vonatkozó összes adatnak a tagállamok részéről a Bizottsághoz történő továbbítását; mivel e tekintetben helyénvaló elismerni, hogy a mennyiségekkel kapcsolatos adatok közlésekor egy bizonyos pontatlansági tűréshatárt szükséges engedélyezni, amely magyarázható többek között a megállapításukkal összefüggő adminisztratív nehézségekkel; mivel ugyanez vonatkozik a kiadásokkal kapcsolatos becslésekre, amelyek – amellett, hogy megbízhatóaknak kell lenniük – jellegükből adódóan hozzávetőleges adatok; mivel továbbá nem helyénvaló megkövetelni a behajtott összegekre vonatkozó adatok közlését olyan esetben, amikor ez komoly adminisztratív terhet jelentene;

mivel a közös mezőgazdasági szabályozás a kedvezményezetteknek a tagállamok által folyósított kifizetések vonatkozásában határidőket tartalmaz; mivel minden ilyen határidő után folyósított olyan kifizetést, amely esetében a kifizetés késedelme indokolatlan, nem támogathatónak kell tekinteni, és ezért elvben nem lehet az elkönyvelt kiadások alapján folyósított előleg tárgya; mivel azonban a pénzügyi hatásnak a kifizetés késedelmével való arányosítása céljából az előlegeket a megállapított késedelem függvényében kell csökkenteni;

mivel ha a tagállamok elmulasztják a kiadásokra vonatkozó adatok közlésére megállapított határidőket betartani vagy az adatok következetességét biztosítani, a Bizottság a 94/729/EK határozat 13. cikke alapján ennek megfelelően késleltetheti a könyvelés alapján történő előlegfizetést;

mivel a legutóbb az 1571/93/EK rendelettel [4] módosított, az intervenciós intézkedéseknek az Európai Mezőgazdasági Orientációs és Garanciaalap Garanciarészlege által történő finanszírozására vonatkozó általános szabályok megállapításáról szóló, 1978. augusztus 2-i 1883/78/EGK tanácsi rendelet [5] előírja, hogy amennyiben egy intervenciós intézkedés termékek felvásárlását és raktározását vonja maga után, a finanszírozott összeget az intervenciós ügynökségek által készített éves beszámolóban kell meghatározni; mivel a 3492/90/EGK tanácsi rendelet [6] megállapította az ilyen beszámolókra irányadó szabályokat és feltételeket; mivel egyértelművé kell tenni azokat az eljárásokat, amelyek alapján az ilyen intézkedések finanszírozása beilleszkedik a könyvelés alapján történő előlegfolyósítás rendszerébe;

mivel a 729/70/EGK rendelet 5. cikke (2) bekezdésének a) pontja előírja, hogy az októberi kiadásokat októberhez kell hozzárendelni, ha azok október 1-je és 15-e között merültek fel, és novemberhez, amennyiben október 16-a és 31-e között merültek fel; mivel összetettségükre tekintettel célszerű elkerülni az 1883/78/EGK rendelet 4. cikkében előírt elszámolások felosztását; mivel ennek megfelelően ki kell kötni, hogy a kifizető ügynökségek a szeptemberi működésből származó kiadások 50 %-át október első 15 napja vonatkozásában, a fennmaradó részt pedig – beleértve a kiigazításokat és korrekciókat is – október utolsó 16 napja vonatkozásában könyveljék;

mivel a 729/70/EGK rendelet 5a. cikke engedélyezi a bizonyos tagállamok által mobilizált pénzeszközök utáni kamat fizetését; mivel meg kell állapítani azokat az eljárásokat, amelyek szerint ezek a tagállamok bejelenthetik a Közösségre hárítható kamatköltségeket;

mivel megfelelően meg kell határozni a kifizető ügynökségek által havonta bejelentendő kiadások fogalmát;

mivel szükséges, hogy a tagállamok által beküldendő dokumentumok formátuma egységes legyen; mivel, tekintettel az ilyen dokumentumoknak az igazgatási követelmények változásai miatti gyakori változtatásának szükségességére, a Bizottság számára lehetővé kell tenni, hogy egyszerűsített eljárás keretében, haladéktalanul fogadhassa el és igazíthassa ki az alkalmazandó űrlapokat;

mivel az e tárgyra vonatkozó rendelkezések alkalmazásának megkönnyítése céljából tanácsos a legutóbb a 775/90/EGK rendelettel [7] módosított 2776/88/EGK [8] bizottsági rendelet helyébe egy új rendeletet léptetni;

mivel az e rendeletben előírt intézkedések összhangban vannak a Európai Mezőgazdasági Orientációs és Garanciaalap (EMOGA) Bizottságának véleményével,

ELFOGADTA EZT A RENDELETET:

1. cikk

(1) Az előlegek jóváhagyása után a Bizottság – a 729/70/EGK rendelet 5. cikke (2) bekezdésének a) pontjával összhangban – a költségvetési előirányzatok keretében a tagállamok rendelkezésére bocsátja az EMOGA Garanciarészlege által finanszírozandó kiadásokhoz szükséges pénzeszközöket, eljuttatva azokat egy, az egyes tagállamok által az államkincstáruknál vagy bármely más pénzintézetnél e célra nyitott számlára.

(2) Az említett számla nevét és számát minden tagállam közli a Bizottsággal.

2. cikk

Minden kifizető ügynökség csupán a 729/70/EGK rendelet 1. cikkének (2) bekezdésében említett kiadások fedezetére rendelkezésére bocsátott pénzeszközök felhasználásáról készít elszámolást.

3. cikk

(1) Legkésőbb minden hét második munkanapján a tagállamok telefaxon értesítik a Bizottságot a hónap elejétől az előző hét végéig összesen felmerült kiadásokról.

Amikor a hét két hónap között oszlik meg, két értesítést kell küldeni.

(2) Minden hónap utolsó értesítése a kiadások részletein kívül olyan információt tartalmaz, amely megmagyarázza az esetleges lényeges különbséget az (5) bekezdés alapján készített becslés és a ténylegesen felmerült kiadások között.

(3) Minden hónap tizedik napjáig a tagállamok telefaxon értesítik a Bizottságot az előző hónap során ténylegesen felmerült kiadások teljes összegéről.

Az október 1-je és 15-e között felmerült kiadásokkal kapcsolatban azonban legkésőbb ugyanazon hónap 25-ig kell értesítést küldeni.

(4) A (3) bekezdésben említett értesítés az Európai Közösségek költségvetésében alkalmazott fejezetek elnevezéseit követő lebontást tartalmaz.

Amennyiben azonban a költségvetési ellenőrzés kivételes feltételek szerint történik, a Bizottság részletesebb lebontást kérhet.

(5) Minden hónap huszadik napjáig a tagállamok elektronikus úton, valamint két írott példányban elküldik a Bizottságnak azon dokumentumok gyűjteményét, amelyek szükségesek az előző hónapban felmerült kiadásoknak a Bizottság költségvetésében történő könyveléséhez.

Az október 1-je és 15-e között felmerült kiadások könyvelését lehetővé tevő dokumentumanyagot azonban legkésőbb november 10-ig kell benyújtani.

(6) Az (5) bekezdésben említett dokumentumanyag a következőket tartalmazza:

a) egy, az egyes kifizető ügynökségek által megállapított, az Európai Közösségek költségvetésében használt elnevezések szerinti lebontásban és kiadástípusonként megadott nyilatkozat a következőkről:

- az előző hónapban felmerült kiadásokról,

- az év elejétől az előző hónap végéig felmerült összkiadásról,

- azon mennyiségekről (tonna, hektoliter, hektár, fő stb.), amelyekre a második szakaszban említett kiadás vonatkozik, ha azokat a részletes költségvetési elnevezés tartalmazza,

- a kiadásokra vonatkozó becslésekről az EMOGA Bizottságában folytatott megbeszélések nyomán az EK Bizottsága által felvázolt lista szerint. A becslések szükség szerint vonatkozhatnak:

- a folyó hónapra és az azt követő két hónapra,

- a folyó hónapra és az azt követő két hónapra, valamint az év végéig terjedő időszakra;

b) szükség szerint az a) pontban említett adatok összefoglalása;

c) szükség szerint az aktuális értesítésben megjelölt előző havi kiadások és a (3) bekezdésben említett értesítésben jelzett kiadások között felmerülő különbség magyarázata.

(7) Az októberi kiadások októberre vonatkoznak, amennyiben azok október 1-je és 15-e között merültek fel, és novemberre, ha a kiadások október 16-a és 31-e között merültek fel.

4. cikk

(1) A 3. cikknek megfelelően megküldött adatok alapján a Bizottság határozatokat hoz és a kiadások könyvelése alapján havonta előlegeket folyósít a 94/729/EK határozat 13. cikke rendelkezéseinek sérelme nélkül.

(2) A könyvelés alapján nyújtott előleget a határidők lejárta után felmerült kiadások vonatkozásában a következők szerint kell csökkenteni:

a) ha a határidők lejárta után felmerült kiadások a határidő előtt felmerült kiadásoknak legfeljebb a 4 %-át teszik ki, a késedelem hónapokban kifejezett időtartamától függetlenül nem kerül sor csökkentésre;

b) a 4 %-os küszöbérték felett minden további felmerült kiadást:

- egy hónap késedelem esetén 10 %-kal,

- két hónap késedelem esetén 25 %-kal,

- három hónap késedelem esetén 45 %-kal,

- négy hónap késedelem esetén 70 %-kal,

- öt vagy több hónap késedelem esetén 100 %-kal kell csökkenteni.

A Bizottság azonban más idősávokat és/vagy kisebb mértékű csökkentéseket alkalmaz, vagy egyáltalán nem alkalmaz csökkentést, amennyiben bizonyos intézkedések során az igazgatás tekintetében kivételes körülmények merülnek fel, vagy ha a tagállam alapos indokot hoz fel.

Az e cikkben említett csökkentéseket a 94/729/EK határozat 13. cikkében megállapított szabályok szerint kell végrehajtani.

(3) Minden költségvetési évben háromszor kerül sor a könyvelés alapján nyújtott előlegekre vonatkozó határidők betartását vizsgáló ellenőrzésekre:

- a január 31-ig felmerült kiadásokra vonatkozóan,

- az április 30-ig felmerült kiadásokra vonatkozóan,

- az augusztus 31-ig felmerült kiadásokra vonatkozóan.

A szeptember vagy október során bekövetkező határidő-túllépést a számlaelszámolási határozatban figyelembe kell venni, kivéve ha azt a pénzügyi év előlegekre vonatkozó végső határozata előtt észlelik.

(4) A 94/729/EK határozat szerinti minden csökkentést, és különösen azokat, amelyek határidő-túllépés következményei, az azt követő számlaelszámolási határozat sérelme nélkül kell végrehajtani.

(5) A Bizottság – miután tájékoztatta az érintett tagállamokat – a 729/70/EGK rendelet 5. cikke (2) bekezdésének a) pontja szerint késleltetheti az előlegek folyósítását a tagállamok részére, amennyiben a (3) bekezdésben említett értesítések késedelmesen érkeznek be, vagy olyan ellentmondásokat tartalmaznak, amelyek kiegészítő vizsgálatot tesznek szükségessé.

5. cikk

(1) Az 1883/78/EGK rendelet 4. cikkének (1) bekezdésében említett kiadásokat a 3492/90/EGK rendelet rendelkezései szerint kell meghatározni.

Ezeket a kiadásokat, valamint a 3730/87/EGK tanácsi rendelet [9] alkalmazásából származó, illetve a 822/87/EGK tanácsi rendelet [10] 37. cikkében szereplő kiadásokat a 8. cikk alapján a Bizottság által megállapított egységes módszer szerint, az azokat alátámasztó nyilatkozatok alapján kell kiszámítani.

(2) Az (1) bekezdésben említett kiadások összegeit a kifizető ügynökség a műveletekre vonatkozó hónapot követő hónap folyamán könyveli el. Az egyes hónapok végén a könyvelésben azokat a műveleteket kell feltüntetni, amelyeket a pénzügyi év kezdete és a kérdéses hónap vége között végeztek.

A szeptemberben végzett műveletek vonatkozásában azonban a kiadások 50 %-a az októberre vonatkozó könyvelésbe kerül, míg a fennmaradó rész a novemberibe.

A műveleteket alátámasztó nyilatkozatokat csatolni kell a Bizottság részére november 10-ig, illetőleg december 20-ig beküldendő iratanyaghoz.

(3) Az 1883/78/EGK rendelet 8. cikkének (5) bekezdésével összhangban megállapított teljes értékcsökkenés tekintetében a (2) bekezdés nem alkalmazható, az ilyen összegeket pedig az azokat előíró rendeletben meghatározott napon kell könyvelni.

6. cikk

Azok a tagállamok, amelyek esetében a 729/70/EGK rendelet 5a. cikke alapján kamatot hagytak jóvá, az ilyen kamatot a 729/70/EGK tanácsi rendelet 5a. cikkének alkalmazására vonatkozó részletes szabályok megállapításáról szóló, 1988. szeptember 7-i 2775/88/EGK bizottsági rendeletben [11] rögzített szabályoknak megfelelően könyvelik.

7. cikk

(1) Az adott hónapra vonatkozóan bejelentett kiadásoknak meg kell egyezniük az adott hónapban ténylegesen teljesített kifizetésekkel és átvett összegekkel. Magukban foglalhatnak az ugyanazon év előző hónapjaihoz kapcsolódóan bejelentett adatokra vonatkozó korrekciókat.

Az "n" évre vonatkozóan a tagállamnál az "n–1" év október 16-tól "n" év október 15-ig felmerült kiadásokat kell figyelembe venni.

(2) Az (1) bekezdés első albekezdésének alkalmazása céljából és a közösségi előírások egyedi rendelkezéseinek sérelme nélkül a következő időpontokra kell hivatkozni:

a) az 5. cikk (1) bekezdésében említett kiadások tekintetében azokra a napokra, amikor a kifizető ügynökség az említett cikk (2) bekezdésével összhangban elkönyveli a kiadásokat;

b) a 3813/89/EGK bizottsági rendelet [12] 10. cikkének (6) bekezdésében említett összegek tekintetében:

- az első évre vonatkozóan könyvelendő kiadások vonatkozásában arra a napra, amikor a tőkésített kifizetésekre sor került,

- a következő évekre vonatkozóan könyvelendő kiadások tekintetében a pénzügyi év hatodik hónapjára;

c) minden egyéb típusú kiadás tekintetében:

- arra a napra, amikor az ügynökség számláját megterhelik, vagy

- arra a napra, amikor az érintett ügynökség a kifizetésről szóló bizonylatot egy pénzintézet vagy a kedvezményezett részére kiállította és elküldte.

(3) A nem teljesített fizetési meghagyások és a számlát egyszer már megterhelő, de utána újra jóváírt kifizetések a könyvelésben a kiadásokból történő levonásként jelennek meg azon hónapra vonatkozóan, amelynek folyamán a nem teljesítést vagy az érvénytelenítést a kifizető ügynökségnek bejelentették.

(4) Amennyiben az EMOGA Garanciarészlege keretében esedékes kifizetéseket követelés terheli, azokat az (1) bekezdés értelmében teljes egészében teljesítettnek kell tekinteni:

- a kedvezményezett részére még esedékes összeg kifizetésének napján, amennyiben a követelés kisebb, mint az elszámolt kiadás,

- a kiadás elszámolásának napján, amennyiben a kiadás kevesebb, mint a követelés, vagy azzal egyenlő mértékű.

(5) A meghatározott évhez rendelhető kiadásra vonatkozó kumulált adatok, amelyeket november 10-ig kell benyújtani a Bizottsághoz, csak a Bizottság részére a 729/70/EK rendelet 5. cikke (1) bekezdésének b) pontjával összhangban küldendő éves beszámolóban helyesbíthetők.

(6) Az 5. cikkben említett adatoknak az egész évre vonatkozó, a Bizottság által történő korrekciójáról azonban tájékoztatni kell az EMOGA Bizottságát és az előlegekre vonatkozó határozat mellékletében fel kell tüntetni a korrekciót, az ügynökségeknek pedig a korrekciót az említett határozatban megjelölt hónapban kell könyvelniük.

8. cikk

A 3. cikk (6) bekezdésében és az 5. cikk (1) bekezdésében említett dokumentumok formáját a bizottsággal folytatott konzultációt követően a Bizottság határozatban állapítja meg.

9. cikk

A 2776/88/EGK rendelet 1995. október 16-án hatályát veszti.

10. cikk

Ez a rendelet az Európai Közösségek Hivatalos Lapjában való kihirdetését követő hetedik napon lép hatályba.

Ezt a rendeletet először az 1995. októberének második felében felmerülő kiadásokra kell alkalmazni.

Ez a rendelet teljes egészében kötelező és közvetlenül alkalmazandó valamennyi tagállamban.

Kelt Brüsszelben, 1996. február 16-án.

a Bizottság részéről

Franz Fischler

a Bizottság tagja

[1] HL L 125., 1995.6.8., 1. o.

[2] HL L 94., 1970.4.28., 13. o.

[3] HL L 293., 1994.11.12., 14. o.

[4] HL L 154., 1993.6.25., 46. o.

[5] HL L 216., 1978.8.5., 1. o.

[6] HL L 337., 1990.12.4., 3. o.

[7] HL L 83., 1990.3.30., 85. o.

[8] HL L 249., 1988.9.9., 9. o.

[9] HL L 352., 1987.12.15., 1. o.

[10] HL L 84., 1987.3.27., 1. o.

[11] HL L 249., 1988.9.8., 8. o.

[12] HL L 371., 1989.12.20., 17. o.

--------------------------------------------------